Кызмат абалын кыянаттык менен пайдалануу
Кызмат абалын кыянаттык менен пайдалануу — кызматтык кылмыштар тобуна кирген кылмыштын бир түрү. Кылмыш курамынын түз объектиси мамлекеттик органдар, жергиликтүү башкаруу органдарынын мыйзамдуу кызыкчылыгы болуп саналат. Кошумча объектиге адамдар, уюмдар жана мамлекеттин мыйзамдуу укугу жана кызыкчылыктары кирет. Кызмат абалын кыянаттык менен пайдалануунун объективдүү жагы төмөнкү белгилерден турат: 1) кызмат адамы тарабынан кызмат абалын кызматтын кызыкчылыктарына каршы пайдалануу; 2) эгерде кызмат абалынан кыянаттуу пайдалануу жарандардын же юридикалык тараптын кызыкчылыктарына олуттуу зыян алып келсе; 3) жогорудагы көрсөтүлгөн белгилердин ортосунда себептүү байланыш болушу зарыл. Ал эми анын субъективдүү жагы атайылап (тикелей же кыйыр ниетте) жасалгандыгы менен мүнөздөлөт. Эгер кылмыш жеке кызыкчылыктан улам жасалса; өзгөчө чоң зыян келтирилсе; уюмдашкан топ же кылмыштуу шериктештиктин кызыкчылыгы болсо; жооптуу орун ээлеген кызмат адамы тарабынан жасалса; бир нече жолу же болбосо оор натыйжаларга алып келген учурлар Кызмат абалын кыянаттык менен пайдалануунун оордотуучу белгилерине кирет. Кылмыш курамынын субъектиси болуп, акыл-эси соо, 16 жашка толгон кызмат адамы эсептелет. 
Юридикалык аталгылар жана түшүнүктөр

Колдонулган адабияттар
 “Кыргызстан” улуттук энциклопедиясы: 4-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2012. 832 бет, илл. ISBN 978 9967-14-104 -9